Folklore: The Long Pond Studio Sessions

Folklore: The Long Pond Studio Sessions on yhdysvaltalaisen laulaja-lauluntekijä Taylor Swiftin livealbumi ja videojulkaisu vuodelta 2020. Swift esittää sillä kaikki vuoden 2020 Folklore-albumin kappaleet livenä yhdessä albumia tekemässä olleiden Aaron Dessnerin ja Jack Antonoffin kanssa. Swift, Dessner ja Antonoff keskustelevat lisäksi albumin teosta videolla. Videojulkaisu julkaistiin Disney+-palvelussa. Kappaleet julkaistiin lisäksi livealbumina suoratoistopalveluissa.

Livealbumi julkaistiin LP:nä kevään 2023 Record Store Day -kampanjassa. Tuolloin se nousi Yhdysvalloissa Billboard 200 -albumilistan sijalle 3.

Taustaa
Folklore on Taylor Swiftin albumi, joka ilmestyi heinäkuussa 2020. Swift sävelsi kappaleet yhdessä Dessnerin ja Antonoffin kanssa ja levytti albumin koronakaranteenin aikana. Swiftin silloinen elämänkumppani, näyttelijä Joe Alwyn, osallistui muutaman kappaleen tekemiseen salanimellä William Bowery. Bon Iver -yhtyeen laulaja Justin Vernon oli mukana kappaleella "Exile". Folklore on tyyliltään indie pop - ja folkmusiikkia ja poikkeaa Swiftin aiemmista popalbumeista. Albumi sai kiitettävät arviot ja nousi listaykköseksi muun muassa Yhdysvalloissa. Se palkittiin myöhemmin vuoden albumin Grammy-palkinnolla.

Live-albumi
Folklore: The Long Pond Session on konserttitallenne, joka sisältää kaikki Folklore-albumin kappaleet. Swift, Dessner ja Antonoff esittivät albumin kaikki kappaleet livenä Dessnerin kotistudiolla (Long Pond Studio) syksyllä 2020. Esityksen kappaleet julkaistiin suoratoistopalveluissa nimellä Folklore: The Long Pond Studio Sessions (from the Disney+ Special) [Deluxe Edition]. Suoratoistopalveluissa julkaistussa versiossa on mukana lisäksi albumin alkuperäiset studioäänitteet.

Livealbumi julkaistiin rajoitetun painoksen LP:nä kevään 2023 Record Store Day -kampanjassa, nyt nimellä Folklore: The Long Pond Studio Sessions. Record Store Day on pieniä levykauppoja tukeva kampanja, jossa myydään rajoitettuja painoksia vinyylejä. Suoratoistopalvelujen versiosta poiketen siinä ei ole mukana alkuperäisiä albumin äänityksiä vaan ainoastaan Long Pond Studion liveäänitteet. Albumi nousi Yhdysvalloissa Billboard 200 -listan sijalle 3. Albumi nousi listoille myös muutamissa muissa maissa. Britanniassa albumi se oli albumilistan sijalla 4.

Kappaleet

 Streaming-palveluissa julkaistu versio sisältää Folklore-albumin alkuperäiset studioversiot kappaleista ennen Long Pond -äänitteitä. LP sisältää vain liveäänitteet.
 Videojulkaisu sisältää dokumenttimateriaalia musiikkiesitysten välissä.

Videojulkaisu

Esitys kuvattiin ja julkaistiin Disney Plus -palvelussa. Koronarajoitusten takia esitys oli studiolla ilman yleisöä. The Long Pond Studio on Aaron Dessnerin kotistudio Hudson Valleyssa New Yorkin osavaltiossa. Bon Iver -yhtyeen Justin Vernon esiintyy etäyhteyden kautta kappaleella "Exile". Hänen osuutensa kuvattiin hänen omalla kotistudiollaan. 

Videolla on myös dokumenttiosuuksia, joista suurin osa on myös kuvattu Long Pondin studiolla. Swift, Dessner ja Antonoff puhuvat albumin teosta. Dokumentissa on lisäksi pätkiä albumin äänityksistä, joita Swift teki koronan takia kotonaan. Swift toimi videon ohjaajana. Videojulkaisu Folklore: The Long Pond Studio Sessions ilmestyi Disney+-palvelussa 25. marraskuuta 2020. Swift paljasti videon dokumenttiosuudessa, että salanimen William Bowery takana on hänen silloinen elämänkumppaninsa, näyttelijä Joe Alwyn.

Lähteet

Aiheesta muualla
 Folklore: The Long Pond Studio Sessions Disney Plus -palvelussa
 

Taylor Swiftin albumit
Taylor Swiftin videot  
Vuoden 2020 konserttitallenteet
Vuoden 2020 dokumenttielokuvat
Konserttielokuvat